Park kry nuwe lewe | Netwerk24
Park kry nuwe lewe
Deur Martinette Hay 10 Oktober 2018 06:03
Die AfriForum-tak in Bethlehem het 'n #OnsDorp-aksie geloods om die eens prettige park, kloof en Jordaanrivier by Pretoriuskloof skoon te maak.
Talle vrywilligers in die gemeenskap het Saterdag (06/10) in die park bymekaargekom.
Juan van Zyl, 'n natuurliefhebber van Bethlehem, vertel hy stap elke Sondag in die park.
Hy beduie na 'n stroom riool: "Toe ek nog 'n kind was, het ons krappe hier gevang. Nou is hier nie meer 'n krap of paddavis in die water nie. Hier vloei nou riool en die vullis veral by die ingang van die park is erg om te sien."
'n Ent verder wys hy na afgekapte boomstompe waar mense hout na hartelus kap.
Johan van Rensburg van Dit&Dat-tuindienste in Bethlehem het ook by die aksie betrokke geraak.
Hy vertel hoe hulle vroeër jare met die karavaan hier kom kamp het, vleis gebraai het en hoe die kinders gespeel het.
Nicoline Coetzee en Dionne Connan het ook as vrywilligers die park skoongemaak en sê dit is heerlik om vir 'n dag die park in veiligheid te geniet.
Benewens die skoonmaak-aksie het AfriForum ook aktiewe bakterieë in die rivier gegooi om die ernstige besoedeling te probeer teëwerk. Dit sal die rioolvuil afbreek en suurstof in die water terugplaas.
Volgens Isoldé Laesecke, voorsitter van die AfriForum-tak in Bethlehem, is hierdie slegs een van nog vele opvolg-aksies om die probleem te probeer oplos.